頌四賓主  其一七
作者：釋印肅
朝代：宋

paragraphs: 賓主互用，動亦非動。
佛祖機關，不妨重弄。
法共不共，十八何用。
一相無相，自知輕重。
信手拈來，得時不會。
龜毛作過，兔角受罪。
山河俱動，此義失宗。
宗非山河，俱動是夢。
動亦不動，收來無用。
這回捉敗，永不費功。
賓亦無賓，道孰可名。
今父逃逝，契悟方親。
主得真主，佛祖共舉。
認賊爲子，不敢相許。
萬國來親，唯一佛身。
血脈不斷，得者忻忻。
更下注脚，盲人摸索。
見中求見，病消求藥。
和光同塵，沒量智人。
有誰相識，資深資深。